CELEX: 32016R0709
Language: mt
Date: 2016-01-26 00:00:00
Title: Regolament Delegat tal-Kummissjoni (UE) 2016/709 tas-26 ta' Jannar 2016 li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward l-istandards tekniċi regolatorji li jispeċifikaw il-kondizzjonijiet għall-applikazzjoni ta' derogi li jikkonċernaw muniti b'restrizzjonijiet fuq id-disponibbiltà ta' assi likwidi (Test b'rilevanza għaż-ŻEE)

13.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 125/1
            
         REGOLAMENT DELEGAT TAL-KUMMISSJONI (UE) 2016/709
   tas-26 ta' Jannar 2016
   li jissupplimenta r-Regolament (UE) Nru 575/2013 tal-Parlament Ewropew u tal-Kunsill rigward l-istandards tekniċi regolatorji li jispeċifikaw il-kondizzjonijiet għall-applikazzjoni ta' derogi li jikkonċernaw muniti b'restrizzjonijiet fuq id-disponibbiltà ta' assi likwidi
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 575/2013 tal-Parlament Ewropew u tal-Kunsill tas-26 ta' Ġunju 2013 dwar ir-rekwiżiti prudenzjali għall-istituzzjonijiet ta' kreditu u d-ditti tal-investiment u li jemenda r-Regolament (UE) Nru 648/2012 (1), u b'mod partikolari l-Artikolu 419(5) tiegħu,
   Billi:
   
               (1)
            
            
               Il-Kumitat ta' Basel dwar is-Superviżjoni Bankarja stabbilixxa l-istandards internazzjonali rigward il-proporzjon ta' kopertura tal-likwidità u l-għodod ta' monitoraġġ tar-riskju tal-likwidità (2) (standards tal-BCBS).
            
         
               (2)
            
            
               Sabiex jiġu żgurati sorveljanza u applikazzjoni effettivi tad-derogi previsti fl-Artikolu 419(2) tar-Regolament (UE) Nru 575/2013 kif ukoll monitoraġġ effettiv tal-konformità tal-istituzzjonijiet mar-rekwiżiti applikabbli għal dawk id-derogi, skont l-istandards tal-BCBS, l-istituzzjonijiet għandhom jinnotifikaw lill-awtoritajiet kompetenti meta huma jkollhom l-intenzjoni li japplikaw dawn id-derogi jew meta huma jkollhom l-intenzjoni li jagħmlu bidla materjali għall-applikazzjoni ta' dawk id-derogi.
            
         
               (3)
            
            
               L-istandards tal-BCBS jistabbilixxu prinċipji ta' gwida għas-superviżuri f'ġuriżdizzjonijiet b'assi likwidi ta' kwalità għolja insuffiċjenti. F'konformità mal-Prinċipju 3 ta' dawk il-prinċipji ta' gwida għas-superviżuri, qabel tiġi applikata xi deroga, sabiex jintwerew ħtiġijiet ġustifikati, l-istituzzjonijiet għandhom jieħdu passi raġonevoli, sa fejn ikun prattikabbli, biex jiżguraw l-użu ta' assi likwidi ta' kwalità għolja u t-tnaqqis tal-livell globali ta' riskju ta' likwidità tagħhom, biex titjieb il-konformità mar-rekwiżit ta' kopertura tal-likwidità.
            
         
               (4)
            
            
               F'konformità mal-Prinċipji 1 u 4 tal-prinċipji ta' gwida għas-superviżuri stabbiliti fl-istandards tal-BCBS, huwa meħtieġ li jiġi żgurat li l-istituzzjonijiet ma japplikawx id-derogi bħala għażla ekonomika li timmassimizza l-profitti tagħhom permezz tal-għażla ta' assi likwidi alternattivi ta' kwalità għolja bbażati primarjament fuq konsiderazzjonijiet ta' rendiment. F'konformità ma' dawn il-prinċipji, huwa meħtieġ ukoll li jiġi stabbilit mekkaniżmu għal-limitazzjoni tal-użu tad-derogi biex jitnaqqsu r-riskji ta' nuqqas ta' eżekuzzjoni ta' assi alternattivi. Filwaqt li jiġu kkunsidrati l-istandards tal-BCBS jeħtieġ ukoll li jsir provvediment għal telf impost xieraq għall-finijiet tad-deroga prevista fl-Artikolu 419(2)(a) tar-Regolament (UE) Nru 575/2013 u li jiġu stabbiliti regoli dwar it-tariffa għall-finijiet tad-deroga prevista fl-Artikolu 419(2)(b) ta' dak ir-Regolament. B'mod partikolari, fir-rigward tad-deroga prevista fl-Artikolu 419(2)(b) tar-Regolament (UE) Nru 575/2013, sabiex jiġi żgurat li l-prezz imħallas minn istituzzjoni għal linja ta' kreditu ta' bank ċentrali jkun ġust, it-tariffa għandha tkun magħmula minn żewġ elementi. L-ewwel element għandu jpatti għar-rendiment ogħla ggwadanjat fuq l-assi miżmuma, biex tiġi żgurata l-linja ta' kreditu sabiex tiżgura li l-prezz jirrifletti l-benefiċċji li jakkumulaw indipendentement mill-ammont attwalment miġbud. It-tieni element għandu jirrifletti l-ammont tal-linja ta' kreditu miġbud.
            
         
               (5)
            
            
               F'konformità mal-Prinċipju 2 tal-prinċipji ta' gwida għas-superviżuri stabbiliti fl-istandards tal-BCBS, l-użu ta' derogi għandu jkun limitat għall-istituzzjonijiet kollha bi skoperturi fil-munita rilevanti. Skont l-Artikolu 419(3) tar-Regolament (UE) Nru 575/2013, id-derogi applikati għandhom ikunu proporzjonati b'mod invers għad-disponibbiltà tal-assi rilevanti. Għal dawk ir-raġunijiet, l-użu ta' derogi għandu jkun limitat għal perċentwal ta' ħruġ nett tal-likwidità ta' istituzzjoni ta' kreditu f'munita rilevanti li tikkorrispondi għan-nuqqas rilevanti f'assi likwidi f'dik il-munita.
            
         
               (6)
            
            
               Dan ir-Regolament huwa msejjes fuq l-istandards tekniċi regolatorji abbozzati ppreżentati mill-Awtorità Bankarja Ewropea (EBA) lill-Kummissjoni.
            
         
               (7)
            
            
               L-EBA wettqet konsultazzjonijiet pubbliċi miftuħa f'dak li għandu x'jaqsam mal-istandards tekniċi regolatorji abbozzati li fuqhom huwa bbażat dan ir-Regolament, analizzat il-kostijiet u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3).
            
         
               (8)
            
            
               Skont il-proċedura fl-Artikolu 15 tar-Regolament (UE) Nru 1093/2010, il-Kummissjoni approvat b'emendi l-abbozz tal-istandard regolatorju sottomess mill-EBA wara li kienet bagħtet l-abbozz tal-istandard regolatorju lura lill-EBA bl-ispjegazzjoni tar-raġunijiet għall-emendi. L-EBA ipprovdiet opinjoni formali li tappoġġa dawk l-emendi,
            
         ADOTTAT DAN IR-REGOLAMENT:
   Artikolu 1
   Suġġett
   Dan ir-Regolament jispeċifika l-kondizzjonijiet għall-applikazzjoni tad-derogi msemmija fl-Artikolu 419(2) tar-Regolament (UE) Nru 575/2013 dwar muniti b'limitazzjonijiet fuq id-disponibbiltà ta' assi likwidi.
   Artikolu 2
   Notifika tad-deroga
   1.   Istituzzjoni ta' kreditu għandha tinnotifika lill-awtorità kompetenti li beħsiebha tapplika waħda jew iż-żewġ derogi previsti fl-Artikolu 419(2) tar-Regolament (UE) Nru 575/2013. In-notifika għandha tingħata bil-miktub 30 jum qabel id-data tal-ewwel applikazzjoni tad-deroga.
   Fejn istituzzjoni beħsiebha tagħmel xi bidla materjali fl-applikazzjoni tagħha tad-deroga (i) kif notifikat skont l-ewwel subparagrafu, hija għandha tinnotifika lill-awtorità kompetenti tagħha 30 jum qabel id-data tal-ewwel applikazzjoni dwar tali bidla.
   F'ċirkostanzi eċċezzjonali fejn, minħabba żviluppi mhux mistennija tas-suq, avvenimenti idjosinkratiċi jew fatturi oħra lil hinn mill-kontroll tal-istituzzjoni, ma jkunx possibbli li l-awtoritajiet kompetenti jiġu notifikati dwar bidla materjali 30 jum qabel l-ewwel applikazzjoni tagħha, l-istituzzjonijiet għandhom jipprovdu notifika preliminari lill-awtoritajiet kompetenti qabel l-applikazzjoni ta' bidla materjali. In-notifika preliminari tipprovdi deskrizzjoni tan-natura tal-bidla materjali flimkien ma' indikazzjoni tal-punt safejn id-deroga maħsuba tista' tiġi applikata, espressa bħala perċentwal tal-assi likwidi meħtieġa li jinżammu minn istituzzjoni biex jintlaħaq ir-rekwiżit ta' kopertura tal-likwidità. In-notifika preliminari għandha tiġi kompluta permezz ta' notifika f'konformità mat-tieni subparagrafu fi żmien 30 jum tal-ewwel applikazzjoni ta' xi deroga.
   L-istituzzjonijiet għandhom jinnotifikaw lill-awtoritajiet kompetenti kull sena dwar jekk ikollhomx l-intenzjoni li jkomplu japplikaw id-deroga notifikata skont l-ewwel subparagrafu.
   2.   In-notifika msemmija fl-ewwel subparagrafu ta' paragrafu 1 għandha tispeċifika l-informazzjoni li ġejja:
   
               (a)
            
            
               jekk in-notifika tikkonċernax id-deroga prevista fl-Artikolu 419(2)(a) tar-Regolament (UE) Nru 575/2013 jew id-deroga prevista fl-Artikolu 419(2)(b) ta' dak ir-Regolament, jew it-tnejn li huma;
            
         
               (b)
            
            
               konferma tal-konformità mal-kondizzjonijiet stabbiliti fl-Artikolu 419(3) tar-Regolament (UE) Nru 575/2013 u r-rekwiżiti tal-Artikolu 3 ta' dan ir-Regolament;
            
         
               (c)
            
            
               jekk in-notifika tikkonċernax id-deroga prevista fl-Artikolu 419(2)(a) tar-Regolament (UE) Nru 575/2013, konferma ta' konformità mar-rekwiżiti tal-Artikolu 4 ta' dan ir-Regolament;
            
         
               (d)
            
            
               jekk in-notifika tikkonċernax id-deroga prevista fl-Artikolu 419(2)(b) tar-Regolament (UE) Nru 575/2013, konferma tal-konformità mar-rekwiżiti tal-Artikoli 5 u 6 ta' dan ir-Regolament;
            
         
               (e)
            
            
               stima tal-applikazzjoni futura tal-istituzzjoni ta' deroga/i f'termini tad-deroga li għandha tiġi applikata, espressa bħala perċentwal, u l-varjazzjoni tagħha matul iż-żmien flimkien ma' paragun bejn il-pożizzjoni ta' likwidità tal-istituzzjoni jekk tapplika d-deroga/i prevista/i fl-Artikolu 419(2) tar-Regolament (UE) Nru 575/2013 u l-pożizzjoni tal-likwidità tagħha jekk ma tapplikax id-deroga/i prevista/i f'dak l-Artikolu.
            
         Artikolu 3
   Valutazzjoni tal-ħtiġijiet ġustifikati
   Istituzzjoni għandha titqies li għandha ħtiġijiet ġustifikati għal assi likwidi għall-finijiet tal-Artikolu 419(3) tar-Regolament (UE) Nru 575/2013 meta l-kundizzjonijiet li ġejjin jiġu ssodisfati biss:
   
               (a)
            
            
               jekk hi naqqset, permezz ta' ġestjoni tajba tal-likwidità, il-ħtieġa għal assi likwidi fil-firxa sħiħa ta' negozju mwettaq mill-istituzzjoni;
            
         
               (b)
            
            
               jekk l-investimenti ta' assi likwidi tagħha huma konsistenti mad-disponibbiltà ta' dawk l-assi fil-munita relevanti.
            
         Artikolu 4
   L-applikazzjoni tad-deroga prevista fl-Artikolu 419(2)(a) tar-Regolament (UE) Nru 575/2013
   1.   Istituzzjoni għandha tieħu l-passi raġonevoli kollha biex tissodisfa r-rekwiżit ta' kopertura ta' likwidità stabbilit fl-Artikolu 412 tar-Regolament (UE) Nru 575/2013 qabel ma tiġi applikata d-deroga prevista fl-Artikolu 419(2)(a) ta' dak ir-Regolament.
   2.   Istituzzjoni għandha tiżgura li, f'kull ħin, hija tkun tista' tidentifika operazzjonalment l-assi likwidi użati biex jiġu ssodisfati r-rekwiżiti ta' kopertura tal-likwidità f'munita barranija u assi likwidi miżmuma bħala riżultat tal-applikazzjoni tad-deroga prevista fl-Artikolu 419(2)(a) tar-Regolament (UE) Nru 575/2013.
   3.   Istituzzjoni għandha tiżgura li l-qafas tal-ġestjoni tar-riskju tal-munita barranija tagħha jissodisfa l-kundizzjonijiet li ġejjin:
   
               (a)
            
            
               diskrepanzi fil-muniti li jirriżultaw mill-użu tad-deroga prevista fl-Artikolu 419(2)(a) tar-Regolament (UE) Nru 575/2013 jiġu adegwatament imkejla, immonitorjati, ikkontrollati u ġustifikati;
            
         
               (b)
            
            
               assi likwidi inkonsistenti mad-distribuzzjoni skont il-munita tal-ħruġ tal-likwidità wara t-tnaqqis ta'flussi ta' dħul jistgħu jiġu likwidati fil-munita tal-Istat Membru tal-awtorità kompetenti rilevanti kull meta jkun meħtieġ;
            
         
               (c)
            
            
               l-evidenza storika relatata ma' perjodi ta' stress tappoġġa l-konklużjoni li l-istituzzjoni tkun tista' minnufih tillikwida l-assi msemmija fil-punt (b).
            
         4.   Istituzzjoni li tuża l-assi likwidi f'munita għajr il-munita tal-Istat Membru tal-awtorità kompetenti rilevanti biex tkopri l-ħtiġijiet ta' likwidità fil-munita msemmija l-aħħar għandha tapplika telf impost ta' 8 % fuq il-valur ta' dawk l-assi flimkien ma' kwalunkwe valwazzjoni negattiva tad-dejn skont l-Artikolu 418 tar-Regolament (UE) Nru 575/2013.
   Fejn l-assi likwidi jkunu denominati f'munita li mhijiex negozjata b'mod attiv fis-swieq tal-muniti barranin madwar id-dinja, it-telf impost addizzjonali se jkun ogħla għal 8 % u l-ogħla ċaqliq fir-rata tal-kambju ta' kull xahar bejn iż-żewġ muniti fl-10 snin ta' qabel id-data ta' referenza ta' rappurtar rilevanti.
   Jekk il-munita tal-Istat Membru tal-awtorità kompetenti rilevanti tkun formalment marbuta ma' munita oħra b'mekkaniżmu li bih il-banek ċentrali taż-żewġ muniti jkunu marbuta li jappoġġjaw ir-rata tal-kambju fissa, l-istituzzjoni tista' tapplika valwazzjoni negattiva tad-dejn daqs il-wisa' tal-faxxa tar-rati tal-kambju.
   Artikolu 5
   Applikazzjoni tad-deroga prevista fl-Artikolu 419(2)(b) tar-Regolament (UE) Nru 575/2013
   1.   Istituzzjoni għandha tieħu l-passi raġonevoli kollha biex tissodisfa r-rekwiżit ta' kopertura tal-likwidità stabbilit fl-Artikolu 412 tar-Regolament (UE) Nru 575/2013 qabel tapplika d-deroga prevista fl-Artikolu 419(2)(b) ta' dak ir-Regolament.
   2.   Istituzzjoni għandha tikseb mingħand il-Bank Ċentrali fir-rigward ta' muniti b'limitazzjonijiet fuq id-disponibbiltà ta' assi likwidi, linja ta' kreditu li tikkonforma mal-kundizzjonijiet li ġejjin:
   
               (a)
            
            
               il-linja ta' kreditu tispeċifika li l-istituzzjoni jkollha intitolament legalment vinkolanti biex taċċessal-faċilitajiet ta' kreditu u li l-intitolament ikun stipulat fi ftehim bil-miktub;
            
         
               (b)
            
            
               wara d-deċiżjoni li tingħata linja ta' kreditu, l-aċċess għal faċilitajiet ta' kreditu mhux soġġett għal deċiżjoni ta' kreditu mill-Bank Ċentrali;
            
         
               (c)
            
            
               il-faċilitajiet ta' kreditu jistgħu jintużaw mill-istituzzjoni mingħajr dewmien u mhux aktar tard minn ġurnata waħda wara li jiġi avżat il-Bank Ċentrali;
            
         
               (d)
            
            
               il-linja ta' kreditu tkun dejjem disponibbli għal perjodu li jaqbeż il-perjodu ta' 30 jum tar-rekwiżit ta' kopertura tal-likwidità speċifikat fl-Artikolu 412(1) tar-Regolament (UE) Nru 575/2013.
            
         3.   Istituzzjoni għandha tiddepożita kollateral fil-Bank Ċentrali, li, wara li jkun ġie suġġett għal kull valwazzjoni negattiva tad-dejn applikata mill-Bank Ċentrali, ikun dejjem daqs jew ikbar mill-ammont massimu li jista' jinġibed fuq il-linja ta' kreditu.
   Artikolu 6
   Tariffa pagabbli għall-għoti ta' linja ta' kreditu
   1.   Istituzzjoni għandha tħallas tariffa stabbilita mill-Bank Ċentrali. It-tariffa tkun magħmula minn żewġ komponenti għal-linja ta' kreditu msemmija fl-Artikolu 5(2) ta' dan ir-Regolament u trid tiżgura li ma hemm l-ebda vantaġġ jew żvantaġġ ekonomiku li jirriżulta mill-applikazzjoni tad-deroga prevista fl-Artikolu 419(2)(b) tar-Regolament (UE) Nru 575/2013, meta mqabbla ma' istituzzjonijiet li ma japplikawx id-deroga.
   2.   It-tariffa li għandha titħallas minn istituzzjoni għal-linja ta' kreditu tkun is-somma tal-komponenti li ġejjin:
   
               (a)
            
            
               ammont li huwa bbażat fuq l-ammont tal-linja ta' kreditu prelevat;
            
         
               (b)
            
            
               ammont li jqarreb id-differenza bejn dawn li ġejjin:
               
                           (i)
                        
                        
                           ir-rendiment fuq l-assi użati biex tiġi żgurata l-linja ta' kreditu;
                        
                     
                           (ii)
                        
                        
                           ir-rendiment fuq portafoll rappreżentattiv ta' assi tat-tip previst fil-punti minn (a) sa (d) tal-Artikolu 416(1) tar-Regolament (UE) Nru 575/2013.
                        
                     
         L-ammont imsemmi fil-punt (b) tal-ewwel subparagrafu jista' jiġi aġġustat biex jikkunsidra kwalunkwe differenza materjali fir-riskju ta' kreditu bejn is-settijiet ta' assi msemmija f'dak il-punt.
   Artikolu 7
   Limitu fuq l-użu ta' derogi
   1.   Meta jiġu applikati d-derogi previsti fl-Artikolu 419(2) tar-Regolament (UE) Nru 575/2013, l-istituzzjonijiet ma għandhomx jaqbżu l-perċentwal rilevanti stabbilit fir-rigward ta' munita mill-istandards tekniċi ta' implimentazzjoni adottati skont l-Artikolu 419(4) tar-Regolament (UE) Nru 575/2013.
   2.   Għall-finijiet ta' paragrafu 1, meta jiġu applikati d-derogi previsti fl-Artikolu 419(2) tar-Regolament (UE) Nru 575/2013, l-istituzzjonijiet għandhom jikkalkulaw il-perċentwal bħala l-perċentwal li X jirrappreżenta Y fejn:
   
               (a)
            
            
               “X” huwa s-somma tal-valur tal-assi likwidi kollha li għalihom tapplika d-deroga prevista fl-Artikolu 419(2)(a) tar-Regolament (UE) Nru 575/2013, wara l-applikazzjoni ta' kull telf impost u l-ammont massimu li jista' jinġibed fuq linja ta' kreditu li għaliha tapplika d-deroga prevista fl-Artikolu 419(2)(b) tar-Regolament (UE) Nru 575/2013;
            
         
               (b)
            
            
               “Y” huwa l-ammont tal-assi likwidi meħtieġ li jinżamm minn istituzzjoni biex tissodisfa r-rekwiżit ta' kopertura tal-likwidità skont l-Artikolu 412 tar-Regolament (UE) Nru 575/2013.
            
         Artikolu 8
   Dispożizzjonijiet finali
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, is-26 ta' Jannar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 27.6.2013, p. 1.
   
      (2)  Il-Kumitat ta' Basel dwar is-Superviżjoni Bankarja, Basel III: The Liquidity Coverage Ratio and liquidity risk monitoring tools (Il-Proporzjon tal-Kopertura tal-Likwidità u l-għodod ta' monitoraġġ tar-riskju tal-likwidità), Jannar 2013
   
   
      (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).